text: Delebiler er en fiasko 
  21 februar 2015 kl. 07.35
  Kun ni private bruger Hedensted Kommunes delebiler. De blev indført for at hjælpe den kollektive trafik. Det skriver Horsens Folkeblad lørdag.
  De 14 kommunale delebiler, der blev købt og indført af Hedensted kommune for halvandet år siden, synes nu at være på vej til at blive kørt i garage. Ordningen ligner en fiasko.
  Kommunen har ellers forsøgt at speede op for ordningen. En halvering af kontingentet for at kunne bruge delebilerne, et indmeldelsesgebyr er blevet droppet, konkurrencer har forsøgt at lokke borgerne til at bruge ordningen. 
  Uden held. Det undrer formanden for Det lokale Beskæftigelsestråd, Henrik Alleslev fra Socialdemokratiet.
  - Vi ved ikke hvorfor ingen gider bruge dem. I undersøgelser er mange meget interesserede, men det svarer ikke med den oplevede virkelighed, siger han til Horsens Folkeblad.
  Ordningen med borgerbilerne stopper efter planen til oktober.
  Kørselskoordinator Lars Oksbjerre: - Ordningen skal have en længere indkøringsperiode end vi havde forventet.
  